**Иманчиев Жандарбек Ермековичтің**

**«6D010300 – Педагогика және психология» мамандығы бойынша**

**«Магистранттардың кәсіби мәнді сапаларын дамыту»**

**тақырыбындағы диссертациялық жұмысына**

**АННОТАЦИЯ**

Қазіргі уақытта мемлекеттің әлемнің озық отыз елінің қатарына кіруге бетбұрысы жағдайында бәсекеге қабілетті қоғам құру – оның басты талабына айналып отыр. Осы қоғамды дамытудың маңызды субъектілерінің бірі болып болашақ мамандар саналатындығы мәлім. Сол себепті республиканың білім беру жүйесінің әлемдік білім кеңістігінің алдыңғы қатарына енуі барысында жоғары оқу орындарының көпдеңгейлі сатысында сапалы да бәсекегеқабілетті мамандар даярлаудың қажеттілігі арта түсуде. Біздің бұл ойымызды Қазақстан Республикасының Президенті Н.Ә.Назарбаевтың Ұлт жоспары «100 нақты қадам» бағдарламасында «**ұлттың дамыған мемлекеттердің отыздығына кіруі үшін** адам капиталының сапасын көтеріп, **кадрлардың бәсекелестік қабілетін арттыруымыз қажет**» – деп көрсеткен нақты міндеттері дәлелдей түседі.

**Осы тұрғыдан** «жылдам өзгеріп отыратын жағдайларда алынған терең білімді кәсіби дағдылардың негізінде еркін бағдарлай білуге, өзін-өзі іске асыруға, өзін-өзі дамытуға және жеке адамгершілік тұрғысынан жауапты шешімдер қабылдауға қабілетті жеке тұлғаны қалыптастыру» Қазақстан Республикасының 2011-2020 жылдарға дейінгі білім беруді дамыту тұжырымдамасында да жоғары білім берудің мақсаты тұрғысынан белгіленген болатын.

**Осыған байланысты** қазіргі педагогикалық жоғары оқу орындарындағы кәсіби даярлау үдерісінде болашақ оқытушының әдіснамалық, педагогикалық, зерттеушілік, тәлімгерлік, лидерлік, рефлексиялық сапаларын дамытуға мән беріліп отырғаны белгілі. Ал бұл болса жоғары оқу орындарында болашақ педагогтардың кәсіби мәнді сапаларын дамыту мәселесін зерттеудің қажеттілігін арттыра түседі.

Педагогикалық жоғары оқу орындарының көп деңгейлі білім беру сатысында маңызды орынды иеленетін – магистранттар болып табылады. Біріншіден, олардың магистратурада оқуы барысында бакалавриатта қол жеткізген кәсіби білімдері тереңдетілсе, екіншіден ғылыми-зерттеу іс-әрекеттерімен тікелей айналысуы мен ғылыми, инттеллектуалды-ақпараттық ортаға араласуы нәтижесінде әдіснамалық білімдері молайып, зерттеу құзыреттіліктері, лидерлік сапалары дамиды. Үшіншіден, бір топта ересек, тәжірибелі мамандармен бірге білім алу мен тек қана ғалымдардан дәріс алу мүмкіндіктері олардың рефлексиялық құзыреттіліктерінің дамуына басым ықпал етеді. Төртіншіден, магистранттардың мектептерде мұғалім қызметін атқара алу мүмкіндіктері олардың педагогикалық біліктерін арттырады. Сондай-ақ, педагогика мамандықтары бойынша «магистр» академиялық дәрежесі оларға білім беру жүйесінің барлық сатыларында, атап айтқанда мектепке дейінгі оқу мекемелерінде, жалпы білім беретін мектептерде, орта арнайы білім беру мекемелерінде және жоғары оқу орындарында қызмет атқаруға мүмкіндіктер береді. Демек, олар кәсіби маман тұрғысынан жас ұрпақты оқыту мен тәрбиелеуге де, болашақ мамандарды даярлау үрдісіне де, педагогикалық ғылымның дамуына да өз үлесін қоса алады. Осы тұрғыдан олар қоғамды өзгертуге, дамытуға, мемлекет алдындағы міндеттерді жүзеге асыруға айтарлықтай себін тигізе алатын қоғамның маңызды субьектісіне айналады. Қоғам алдындағы мұндай жауапкершілік педагогикалық мамандықтар бойынша болашақ магистрлерді даярлау үдерісіне жоғары талаптар қояды. Ал бұл болса, өз кезегінде магистранттарды кәсіби даярлау сапасын жақсартуды, соның ішінде олардың кәсіби мәнді сапаларын дамытудың маңыздылығын арттырады.

Ғылыми әдебиеттерде жоғары оқу орындарында үздіксіз білім беру (Митяева А.М., Бурдина Е.И., Байденко В.И., Баширова Ж.Р., Жайтапова A.A. және т.б.), Қазақстанның білім беру жүйесіне көп деңгейлі білім беруді енгізу (Арынов К.Т., Атыханов А., Ахметова Г.К., Нысанбаев А.Н. және т.б.), ғылыми-педагогикалық кадрларды даярлау (Козырев Г.С., Сенашенко B.B. және т.б.) жан-жақты қарастырылған. Магистранттардың оқу-танымдық іс-әрекетінің теориялық негіздері (Архангельский С.И., Лапина О.А., Науменко Н.К., Пидкасистый П.И. және т.б.), ғылыми іс-әрекетке даярлығы, зерттеушілік мәдениетін қалыптастыру (Ким Л.И., Соляников Ю.В., Таубаева Ш.Т., Булатбаева A.A., Баймухамбетова Б., және т.б.) ақпараттық-аналитикалық (Белоус Т., Гайдамак Е.С. және т.б.) инновациялық, технологиялық іс-әрекетке даярлау (Осина C.B., Смирнова М.О., Беркімбаев К.М. және т.б. мәселелері теориялық тұрғыдан негізделіп, практикалық шешімін тапқан.

Тұлғаның дамуының, тәрбиеленуінің және кәсіби қалыптасуының психологиялық теориялары, (Адольф В.А., Зеер Э.Ф., Климов Е.А., Леонтьев А.Н., Намазбаева Ж.Ы. және т.б.), әр түрлі оқу іс-әрекеттерді орындау барысында кәсіби мәнді сапалардың дамытылуын қамтамасыздандыратын іс-әрекеттік тұғырлар (Абульханова-Славская К.А., Выготский Л.С., Гальперин П.Я., Рубинштейн С.Л. және т.б.**)**, тұлғалық-бағдарлық амал-тәсілдері (Бондаревская Е.В., Стефановская Т.А.. Шилова М.И., Якиманская И.С. және т.б.) негізделуімен қатар болашақ мамандарды даярлаудағы біртұтас педагогикалық үрдістің теориясы мен тәжірибесі (Хмель Н.Д., Хан Н.Н. және т.б.), болашақ педагогтың кәсіби құзыреттілігі (Сериков В.В., Құдайкұлов М.А.,Кенжебеков Б. және т.б.), болашақ мамандарды кәсіби даярлау аспектілері (Сейтешев А.П., Әбдіғапбарова Ұ.М., Мұратбаева Г.А., Қозыбаев Е.Ш. және т.б.) зерделенген.

Болашақ оқытушының кәсіби мәнді сапаларының мәні мен құрылымы этникалық негіздегі кәсіби-тұлғалық сапалар (Намазбаева Ж.Ы., Каракулова З.Ш., Ахтаева Н.С. және т.б.), *кәсіби іс-әрекетті тиімді атқаруға қажетті* психологиялық сапалар (Маркова А.К., Митина Л.М.,); тұлғалық қасиеттер жүйесі (Карельская А.К., Лазаренко Л.А.); кәсіби біліктілігі (Травин И.В.); педагогикалық қабілеттер кешені (Богачев И.В.); жеке сапалары (Щадриков В.Д., Яковлева Е.А.); эмоционалдық қыры (Журавлева О.П., Красинская Л.Ф., Новгородцева В.А.), біртұтас сапасы (К.С.Успанов ) тұрғысынан жан-жақты зерттелген.

Зерттеу барысында психологиялық-педагогикалық әдебиеттерге және практикаға жасаған талдау педагогикалық мамандықтары магистранттарының жоғары оқу орнының кәсіби даярлау үрдісінде олардың кәсіби мәнді сапаларын дамыту қажеттілігін, сондай ақ оның ғылыми әдебиеттерде жете зерттелмегендігін байқатты. Ол бізге қоғам сұранысы мен бүгінгі ғылым мен практика арасында мынадай *қарама-қайшылақтардың* бар екендігін көрсетті:

-бәсекеге қабілетті, сапалы даярланған ғылыми-педагогикалық кадрларға қоғамның сұранысы мен оның зерттелу деңгейінің жеткіліксіздігі арасында;

- болашақ ғылыми-педагогикалық кадрдың кәсіби мәнді сапаларын дамыту қажеттілігі мен оның теориялық негіздерінің айқындалмауы арасында;

- жоғары педагогикалық оқу орындары магистранттарының кәсіби мәнді сапаларын дамытудағы мүмкіндіктері мен оны жүзеге асырудың ғылыми тұрғыдан негізделмеуі арасында;

- жоғары педагогикалық оқу орындарында магистранттардың кәсіби мәнді сапаларын дамытуды жүзеге асыру қажеттілігі мен оны жүзеге асыру әдіс-тәсілдерінің жасалмауы арасында.

Осы көрсетілген қарама-қайшылықтардың шешімін табу қажеттілігі бізге зерттеудің тақырыбын «Магистранттардың кәсіби мәнді сапаларын дамыту» деп таңдауға негіз болды.

**Зерттеудің мақсаты.** Магистранттардың кәсіби мәнді сапаларын дамытуды теориялық тұрғыда негіздеп, әдістемесін жасау және оның тиімділігін тәжірибелік-эксперименттен өткізу.

**Зерттеудің нысаны.** Жоғары педагогикалық оқу орындарында магистранттарды кәсіби даярлау үдерісі

**Зерттеу пәні.** Педагогикалық мамандықтар магистранттарының кәсіби мәнді сапаларын дамыту

**Зерттеудің міндеттері:**

* магистранттардың кәсіби мәнді сапаларын дамытудың психологиялық-педагогикалық негіздерін айқындау;
* магистранттардың кәсіби мәнді сапаларын дамытудың мәні мен құрылымын анықтау;
* педагогикалық мамандықтар магистранттарының кәсіби мәнді сапаларын дамытудың моделін жасау;
* педагогикалық мамандықтар магистранттарының кәсіби мәнді сапаларын дамытудың моделін тиімді жүзеге асырудың педагогикалық шарттарын жасау;
* педагогикалық мамандықтар магистранттарының кәсіби мәнді сапаларын дамытудың әдістемесін жасау және оның тиімділігін тәжірибелі- эксперимент жүзінде тексеру.

**Зерттеудің ғылыми жаңалығы мен теориялық мәнділігі:**

1. «Магистранттардың кәсіби мәнді сапалары» ұғымының мәні нақтыланып, оның құрылымы анықталды және мазмұнды сипатталды.

2. Педагогикалық мамандықтар магистранттарының кәсіби мәнді сапаларын дамытудың құрылымдық моделі және оның мазмұны жасалды. Кәсіби мәнді сапалары дамуының өлшемдері, көрсеткіштері мен деңгейлері анықталды.

3. Педагогикалық мамандықтар магистранттарының кәсіби мәнді сапаларын дамытудың моделін тиімді жүзеге асырудың педагогикалық шарттары айқындалды.

4. Педагогикалық мамандықтар магистранттарының кәсіби мәнді сапаларын дамытудың әдістемесі жасалып, оны ендіру бойынша ұсыныстар берілді.

**Зерттеудің практикалық маңыздылығы:**

- зерттеу мәселесі бойынша педагогикалық мамандықтар магистранттарына арналған «Сәттілікке бірге жетейік» кешенді бағдарламасы;

- «Маманның кәсіби мәнді сапаларын дамытудың негіздері» атты элективті курс бағдарламасы;

- «Мансап технологиясы» атты практикум бағдарламасының мазмұны жасалып, тиімділігі іс-тәжірибеде тексерілді.

Зерттеу жұмысының барысында алынған нәтижелер мен олардың негізінде дайындалған нақты ғылыми-әдістемелік ұсыныстарды, зерттеу материалдарын педагогикалық жоғары оқу орындарының көп деңгейлі білім беру сатысында, педагогикалық колледждердің, жалпы білім беретін мектептердің тәжірибесінде, педагог мамандардың біліктілігін жетілдіру және қайта даярлау жүйесінде пайдалануға болады.